text: Tu les metras dedans ton cor,
   Et de l’erbe l’estouperas:
   Et puis jusques au fort sieuras,
   Car là ne se puet il celer,
   PageV01P017
   Et il convient le bos porter
   As cornes qui ont grand refrait.
   Et quant tu auras tout ce fait,
   Et tu auras le bos trouvé
   Qu il aura brisié et porté
   L’un sur l'autre, si t’en retrai,
   Et sagement tes fretes fai,
   Si que tu puisses rassener.
   Et puis si t'en dois retorner
   A ton seignour. Tu dois savoir
   Ou tu li auras, dit le soir,
   Qu’il viegne et que li chien seront;
   Et si te convendra adont
   Fere brisiés au raler,
   Si que tu puisses racener
   Et mener ton seignor tot droit,
   Car tot issi faire le doit
   Li venerres, bien l’entendez:
   Et quant à lui venus serez
   Si li monterrez les fumées
   Que vous aurés aportées;
   Et s’il avient qu'il vous demant
   Que vous li faites jugement,
   Et dites li quex valent miex;
   Bien devez estre si souciex
   Que par vous li soient loueez
   Grosses et fermes et serréez.
   Et celes en torches pesans
   Ne refusent nul cognoissant.
   Et se le jone cerf avez
   PageV01P018
   Bien est reson que vous monstrez
   Les fumées qui vaines sont.
   Et puis si vous dira adont
   Vostre sire sa volanté.
   Mais je vous di, par vérité,
   Que li viex vaut miex en cel tens
   Porcequ'il est gras et pesans,
   Et à chacier c’est or tot cler.
   Se tu vois ton seignor monter
   Sur son cheval, si monte errant
   Sanz faire nul delaiement;
   Et puis si pren ton liemier,
   Car tu ne le dois pas laissier,
   Et t'en reva par tes brisiés
   Aus fretes que tu as lessiés.
   Et quant tu seras aprochiés
   Del leu ou li cers est embochiez,
   Fai tenir ton chien et descent.
   Et puis si sui tot belement
   Et, se tes sires vuet aler
   Avec toi, pour veoir trouver,
   Si met paine que il en ait
   Veu ansi comme tu as fait,
   Car li deduis l'en plera miex.
   Et si ne soiez mie eschiex
   De lui monstrer ce que tu vois,
   Mes soffle en terre et quier as dois
   Là ou tu vois que marchié a
   Pour descouvrir, miex en parra
   Et li esponde et li talons
   PageV01P019
   Et li os: pour ce le jugons.
   Et des fumées autresi
   Dois tu bien trouver, ce te di.
   Et puis iuppe ou corne un lonc mot:
   Chaucuns en a joie qui l'ot,
   Nes li chien joie en auront,
   Et li vallet les amenront
   Plus près, pour ce qu’auras iuppé.
   Et lors doivent estre escrié
   Pour ce que il ne fascent mal
   Et quil se tignent en estal
   De faire noise, au mains qu’on puet,
   Car tot issi faire l’estuet.
   Et quant tu aparcevras
   Au liemier que tu manras
   Quil ert de plus grand volanté
   De sieure que il n’a esté,
   Et, par les fuies, que il ront
   Assez la terre plus parfont,
   Et le pié verrez; ce sachiez,
   Et par le lit vous cognoissiez,
   Ausi, c’est ce qui moult i vaut;
   Mes de mon parler ne me chaut:
   Passe le lit, tant que drecié
   L'aiez; et puis fai qu’atachié
   Aiez ton chien a un rainsel
   Et puis, si corneras apel:
   Trois lons mos pour tes chiens avoir;
   Et lors vandront a lor pooirz
   Puis met la main au descoupler
   PageV01P020
   Et lesse les millors aler
   Avant, et çaus que miex crevas
   Et puis tantost si monteras.	.
   Biau parole au chiens, ce te di,
   Tant qu’il l’aient bien acoilli:
   Et puis pence de bien chacier
   Du cor, car il i a mestier,
   Et tes trois menées feras
   Trestot au mieus que tu porras;
   Parole a aus, et si met paine,
   Haut et clerc, à longue alaine,
   Et sui tost, et inellement,
   Tes chiens, et viguereusement:
   Ne redoute ne mont, ne val,
   Ne fort bois qui te fasce mal;
   Que en cheval soiez cornans,
   Et sieu la menée touz tens,
   El chasce, et corne cler et haut,
   Que retantisse li bos haut,
   Et les valées en bondissent,
   Car li chien moult s’en esbaudissent.
   Et des rainsiaus brise en courant
   Qu’en la menée vas gitant,
   Et aus voies passer ausi.
   Qui refuit volantiers sur li
   S'ariere retorner te dots
   Toute la menée; c’est drois.
   A la requeste deux menées
   Doivent estre par toi cornées.
   A l'estortoire dois monstrer
   PageV01P021
   As chiens que véu as passer
   Le cerf, plus joli en seront:
   Et fiert ta huese et bat et ront
   Se tu os c’uns chien le destorne
   De ceus a qui tes cuers s’atorne
   Et que tu crois, si hue sus
   Les autres chiens, tant com pues plus;
   Et les fai chacier et si chasce
   De cor, de bouche; et se il passe
   El leu ou de toi soit véuz
   Quatre lons mos et chasse sus
   Dois corner: et cil qui l'oiront
   Treront à toi et amenront
   Les chiens a trestot lor pooir,
   Et joie auront: sachés de voir.
   Et puis quant il seront passé
   Si corne com’ j’ai devisé.
   Et sieu tot adès la menée:
   Et gaite bien que obliée
   Ni soit ne brisiée ne fraite.
   Et s’il t’a autre ruse faite
   Si fai si com’ de la premiere,
   Tele en doit estre la meniere
   Comme j’ai devant ensaignié.
   Se tu chasses de souz-loignié
   Onques pour ce ne t’esbaubis
   Ne à tes chiens ne fai jà pis,
   Ne ne coite plus, mes soigneus
   Soies de biau parler a eus.
   Il fera chaut et sec et dur;
   PageV01P022
   Et li cers n'iert mie asséur
   S’il sieut le descouvert: si dois
   Trere au couvert, car il est drois:
   Li chien miex en asentiront.
   S’il fuit à l'iaue, trei au mont
   Et aval, il ne puet faillir
   Quil ne truissent à assentir.
   Si tret à flache, ou à vivier,
   Ou à marchais, ne dois lessier
   A trere. Ancor a ce t’atorne,
   Se tu oz c’uns chiens le destorne,
   À ciaus qui ne l’auront oï
   Dois parler, ce saches de fi,
   Et lor dois dire assez, non po,
   Ta ta ta ta ta ho ta ho
   Et si tost que sui aura
   Tant que plus fuir ne pora
   Et qu’il se fera abaier,
   Quatre lons mos et sus chacier
   Dois corner, ce saches de voir,
   Pour chiens et pour vallès avoir,
   Car, s'il le truevent en estant,
   Il en seront tuit plus joiant;
   Et li cheal l’abaieront
   Et, par droit, en amenderont.
   Lors li dois les jarrès couper;
   Ainsi en vaudroie je ouvrer,
   Se je m’en melloie, sachiez.
   Le cerf jut par les chiens sachiez:
   Et, quant abatu le verriez,
   PageV01P023
   D’un coutelet l'esmouelez
   Entre les cornes et le col.
   Et de tant t’apren et escol
   Que lors dois tu prise corner:
   Et puis dois mener abuvrer
   Les chiens qui en auront mestier.
   Et ce te vuel bien accointier
   Qu’a vallès fasses retorner
   Ton cerf, puis le fai encorner;
   Et lors dois sachier ton coutel,
   Les coulles lieve bien et bel:
   Puis va a la teste, or entent,
   Et de louc en louc le porfent,
   Et puis si le dois escorchier,
   Les neus n’i dois mie laissier,
   Et s'il avenoit que aucuns
   Passast deseure, c’est communs
   Que il doit la buffe avoir
   Sans pardon, ce sachiez pour voir:
   Et les espaules autresi
   Dois lever après, ce te di;
   La souz gorge après en levez,
   L’erbière et le josier coupez,
   Et l’erbière devez nouer,
   Ce vous vuel aprendre et loer,
   Puis lieve la hampe en sivant,
   Le foie de la pause prent,
   S’el baille a tel qui n’oblist mie
   Que il ni lasce la folie,
   Et puis en sache fors la pance
   PageV01P024
   Et commande, sans délaiance,
   Aus vallès que la mule en ostent
   Et avec les daintiez l’emportent.
   Met la bouele sus la teste
   Car li chien eu feront grant feste,
   Et puis en oste la froissure
   Mais garde, par nulle avanture,
   Que le jardel n’i obliez:
   Es daintiez mettre le devez.
   Puis l’en doit le nomble lever,
   Les cuisses n’i dois oublier,
   De l’eschine deux neus i ait,
   La queue plus bele s’en fait:
   Et puis en lieve les costés,
   L’eschine mie n'i obliés,
   La queue dois, à ton pooir,
   Bele lever: ce dois savoir.
   N’oublie pas à enciser
   Les jointes devant et derrier:
   L’os corbin mie n’obliés,
   Haut sur un aubre le metez;
   Et le cuer donnez aus mesiaus
   Car ce doit estre lor joiaus.
   L’os dou cuer n’obliez vous pas,
   A dame encainte le donras.
  